**รมช.อุตสาหกรรม นั่งหัวโต๊ะหารือเอกชนภาคใต้ เร่งขับเคลื่อน SMEs ในพื้นที่ติดลมบน**

จ.สงขลา 26 กันยายน 2561 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมด้วย นายณพพงศ์ ธีระวร ที่ปรึกษารัฐมนตรีช่วยว่าการกระทรวงอุตสาหกรรม นางสาวนิสากร จึงเจริญธรรม รองปลัดกระทรวงอุตสาหกรรม นางอนงค์ ไพจิตรประภาพร ผู้ตรวจราชการกระทรวงอุตสาหกรรม นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม ผู้บริหารกระทรวงอุตสาหกรรม และผู้บริหารองค์กรเครือข่ายภาครัฐและเอกชนในพื้นที่ภาคใต้ร่วมกันประชุมหารือแนวทางเพื่อการขับเคลื่อน SMEs 4.0 ในพื้นที่ 14 จังหวัดภาคใต้ ณ ห้องสันติภาพ ชั้น 7 ​โรงแรมลีการ์เดนส์พลาซ่า อําเภอหาดใหญ่

โดยรัฐมนตรีช่วยว่าการกระทรวงอุตสาหกรรมได้รับฟังและร่วมหารือถึงแนวทางการขับเคลื่อน SMEs 4.0 จากทางเครือข่ายภาคเอกชนในพื้นที่ภาคใต้ที่นำเสนอแนวทางการพัฒนา (flagship) ที่ตอบสนองความต้องการของพื้นที่ ดังนี้ 1.โครงการการพัฒนาอุตสาหกรรมไม้ยางพารา และยางพาราครบวงจร มุ่งหวังให้ “ไม้ยางพาราไทยสู่ไม้ยางพาราโลก” โดยการยกระดับและเพิ่มขีดความสามารถ SMEs และอุตสาหกรรมไม้ยางพาราทั้งระบบสู่อุตสาหกรรม 4.0 รวมทั้งส่งเสริมการสร้างนวัตกรรมไม้ยางพารา และการสร้างมูลค่าเพิ่มวัสดุเหลือใช้ และส่งเสริมสนับสนุนการดำเนินการรับรองมาตรฐานผลิตภัณฑ์อุตสาหกรรม และการจัดการอย่างยั่งยืน 2.โครงการพัฒนาอุตสาหกรรมยางพาราครบวงจร เน้นการสร้างและพัฒนาผู้ประกอบการยางพาราพันธุ์ใหม่ การต่อยอดขยายผลและขอบเขตการใช้งานของวัตถุดิบยางพาราแทนการนำเข้ายางสังเคราะห์จากต่างประเทศ การบูรณาการวิจัยและบูรณาการข้ามศาสตร์เพื่อใช้ในวงการอื่น ๆ เช่น การแพทย์ พลังงาน และอื่น ๆ เป็นต้น ตลอดจนการรวบรวมผลิตภัณฑ์ยางพาราที่มีทั่วโลกเพื่อเป็นแหล่งเรียนรู้ให้ผู้ประกอบการ 3.โครงการจัดตั้งศูนย์รับรองมาตรฐานฮาลาล เพื่ออำนวยความสะดวกในการขอรับรองตราสัญลักษณ์ฮาลาล เพื่อสร้างมาตรฐานฮาลาลให้เป็นที่ยอมรับและลดเงื่อนไขการกีดกันทางการค้า FTA (Free Trade Area หรือ เขตการค้าเสรี) รวมถึงอำนวยความสะดวกในการขอรับรองตราสัญลักษณ์ฮาลาล ซึ่งจากที่ปัจจุบันต้องส่งเอกสารไปยังสำนักงานคณะกรรมการกลางอิสลามแห่งประเทศไทยก็สามารถขอได้ในพื้นที่ภาคใต้ 4. โครงการ CIV 4.0 เพื่อพัฒนาต่อยอดหมู่บ้านอุตสาหกรรมสร้างสรรค์ หรือ CIV ทั้ง 5 จังหวัดชายแดนภาคใต้ จำนวน 12 ชุมชน ให้เป็นหมู่บ้าน CIV 4.0 และเชื่อมโยงให้ CIV ทั้ง 5 จังหวัดเป็นหนึ่งเดียวกัน และ 5.โครงการ Hand in Hand & Marketing Hub มุ่งส่งเสริมและพัฒนาการแปรรูปจากยางพาราเป็นผลิตภัณฑ์เพื่อสุขภาพ การส่งเสริมแปรรูปผลิตภัณฑ์ยางโดยใช้วัตถุดิบและการจ้างงานในพื้นที่ รวมถึงการเป็นศูนย์กลางการผลิตผลิตภัณฑ์ยางส่งออกสู่ตลาดตะวันออกกลาง นอกจากนี้ยังมุ่งส่งเสริมให้ภาคใต้เป็นฐานของการประกอบธุรกิจการบริการและการลงทุน​ ตลอดจนการพัฒนาความเชื่อมโยงศักยภาพชายแดนใต้สู่อาเซียนทางตอนล่าง โดย 5 flagship นี้จะเป็นปัจจัยขับเคลื่อนทางเศรษฐกิจ (New - Growth Engine) ส่งเสริมให้เกิดการเชื่อมโยงทางการค้า การท่องเที่ยว และการลงทุน ควบคู่ไปกับการพัฒนา โครงสร้างพื้นฐานและระบบสาธารณูปโภค และการอำนวยความสะดวกต่าง ๆ ในพื้นที่เศรษฐกิจใหม่ชายแดน และจังหวัดในภาคใต้ รวมทั้งเป็นการพัฒนาทรัพยากรมนุษย์และการจัดระบบการสะสมเทคโนโลยีอย่างยั่งยืนในทุกมิติ สามารถเพิ่มขีดความสามารถในการแข่งขันให้สูงขึ้น

ทั้งนี้ รัฐมนตรีช่วยว่าการกระทรวงอุตสาหกรรม ได้มอบหมายให้หน่วยงานที่เกี่ยวข้องมุ่งเน้นการพัฒนาบุคลากรภาคอุตสาหกรรมให้มีประสิทธิภาพยิ่งขึ้น การส่งเสริมและพัฒนาการแปรรูปผลิตภัณฑ์ยางพาราให้มีมูลค่าเพิ่มขึ้น รวมถึงการส่งเสริมและสนับสนุนภาคอุตสาหกรรมในพื้นที่ให้มีศักยภาพ เพื่อเชื่อมโยงไปสู่อุตสาหกรรม 4.0 ต่อไป ### PRDIP (กลุ่มประชาสัมพันธ์ สำนักงานเลขานุการกรม) รายงาน / ภาพข่าว